Benke László

*Évezredes játékok*

**Kérdések**

Ha már elénekelte Himnuszát és Szózatát a nép,

ha már a meggyilkoltak hosszú névsorát

felolvasta két színész

s a kizökkent időt újra helyretolta az *alacsony tömeg*:

kié a mi nehéz szívünk, Uram, s ki emeli fel?

Földben, vagy ravatalon

a mártír és a gyilkosa mit ér vajon?

Mit ér ez a gyönyörű ország annak,

aki valahol egy nagy szeméthalom alján vagy tetején

végre szabadon

kikaparhatja a saját csontját?

Te drága rabló és kirabolt Magyarország!

Mit ér az újra elosztott hatalom és szabadság

annak, akinek jut majd belőle egy-egy Uram-segélj?!

Te Isten és áru kiválasztottja

a dölyfös kirakat előtt!

Mit ér a tükrös ablak?

Hol van a pénzed, milyen kamatra fektetted bankba

leértékelt öklöd?

Poznan, Budapest, Prága, Gdansk!

Azért döntögettél falakat,

hogy a pénz láthatatlan függönyén

fáradt légyként fennakadj?

Berlin is megért egy misét?

Mit ér a kérdés, a remény, az erény, a hűség, az őrség, a fogság!

Bontva és kötve a szögesdrót szálját és csokorját

mennyiért adták?

Mit ér az út és mit ér az utazás,

mit ér a szívemen átrobogó táj,

ez a darabka hazai föld,

a nemzetközi piacon mit ér egy magyar

vagy egy román forradalom?

Uram, ha megint csak nyúzzák – mit ér a felséges nép?

Mit ér a kezdet és mit ér a vég?

Mit ér az undor és mit ér a fájdalom?

Mit ér a jóság és mit ér a harag?

Mire való volt annyi áldozat?

Mit ér az utca és mit ér a tér?

Mit ér a kövekre kiontott vér?

**Ima**

Arcod már félig sötétben volt,

félig meg fényben még, Uram,

mikor a béke öldöklő angyala

közénk véresen lezuhant.

Értesd meg szánalmas fejemmel

pondrók és csillagok hatalmas ura,

mit ér bennünk az alvó Isten,

mit ér a célpont és a melankólia,

mit ér egy ukrán, egy orosz, egy litván, vagy Mezopotámia,

rohamosztag előtt mit ér az ima,

mit ér az ember földje

és a dübörgő halál monopóliuma?

**Kiáltás**

Ha már a kiáltásom is széthasadt

csendre és hörgésre a színed előtt, Uram,

ha már az alvilági felvilág minden tűzcsóvája

és bombája lezuhant

erre az évezredes játszótérre,

ha már a süket és gyilkos üzletfelek

megbékélt homokban szívhatják

utolsó szivarjukat,

ha már a sivatagi szellő is elpihent

és nem moccan a por sem,

nejlonzsákkal jöhet értünk a tervezett halál.

**Helyzetkép**

Boruljanak rám magányos esték.

Alul maradtam, bár felül lehetnék.

De nem tudtam én a magyar sárban

agyonverni és megtaposni társam.